
1. SCURTĂ ISTORIE A UNEI TRANZIŢII SPECIFICE 

1.1. O tranziţie sub semnul conflictelor

Spre deosebire de alte ţări ale Europei Centrale şi de Est în care tranziţia s-a desfăşurat într-un mediu pacifist, Croaţia a parcurs acest proces în stare de război. După primele alegeri democratice, desfăşurate în luna mai 1990, Comunitatea Democratică Croată (HDZ), care a obţinut victoria electorală, a dobândit controlul asupra principalelor instituţii politice, iar Franjo Tudjman, liderul ei, a devenit preşedintele ţării. În august 1990, comunitatea sârbă din Croaţia a revendicat autonomia politică şi teritorială, sprijinită fiind de Armata populară iugoslavă, ceea ce va duce la izbucnirea războiului. Croaţia, sub preşedinţia lui Franjo Tudjman, s-a constituit ca un regim politic prezidenţial, de tip francez. Constituţia Croaţiei, adoptată la 22 decembrie 1990, a definit Croaţia ca un stat unitar şi indivizibil. Preşedintele avea, conform acestei Constituţii, puteri lărgite, mai ales în domeniul apărării şi securităţii naţionale. În această perioadă de construcţie democratică, puterile statului (legislativă, executivă şi judiciară) nu erau clar delimitate, iar preşedintele Franjo Tudjman a putut să monopolizeze principalele funcţii de decizie, creând în Croaţia un stat autoritar, întărit de conflictul armat care a început în 1991. Această situaţie a determinat creşterea influenţei pe care preşedintele ţării şi partidul aflat la conducerea ţării (HDZ) o aveau asupra armatei. Controlul civil asupra armatei s-a redus astfel considerabil, iar preşedintele ţării a exercitat o autoritate deosebită asupra armatei şi instituţiilor, care a avut ca suport o personalitate puternică, charismatică.

După recunoaşterea sa oficială, la 15 ianuarie 1992, armata croată a influenţat puternic sistemul politic croat. Pe de altă parte, armata croată, condusă atunci de Franjo Tudjman, care reprezenta Comunitatea Democratică Croată (HDZ), era dominată de acest partid şi de această personalitate care dobândise o legitimitate politică dar şi charismatică. Sistemul civilo-militar instaurat în acea perioadă era marcat însă de un puternic deficit democratic. În acest context, a fost posibilă desfăşurarea unor acţiuni militare în forţă – mai ales în Bosnia-Herţegovina.

Conform opiniei analiştilor, acest sistem civilo-militar era asemănător celui din Argentina lui Peron, în care armata a realizat o penetrare a spaţiului politic şi instituţional. Datorită caracteristicilor acestor sisteme politice, puterea a fost exercitată de doi actori distincţi: sfera civilă şi cea militară, fiecare având propriile sale competenţe, într-un raport în care politica de securitate era definită de instanţele civile, iar aplicarea ei era făcută de puterea militară. Modelul croat aplicat de Franjo Tudjman pentru a controla armata a folosit experienţa anterioară a fostului Partid Comunist iugoslav care controlase armata populară iugoslavă. Urmând aceeaşi strategie, Franjo Tudjman a fondat întâi un partid care, ulterior, a creat un stat şi o armată, aşa cum, în 1937, Iosif Broz Tito a luat conducerea Partidului Comunist, creând între 1941-1945 armata populară iugoslavă şi apoi Iugoslavia comunistă (1945-1991). Aceste două variante ale modelului civilo-militar, de tip Tito şi Tudjman, au fost însă diferite din punct de vedere ideologic. Tito lansase în prim-plan ideile solidarităţii de clasă şi reconcilierii naţionale, sub cupola statului comunist, în timp ce Franjo Tudjman s-a centrat pe ideea “statului-naţiune croat”.

În Croaţia, relaţiile civilo-militare au fost modelate de exigenţele democratice, Franjo Tudjman constituindu-şi mecanismul puterii pe baza unei triple legitimităţi: o legitimitate politică, prin crearea partidului politic aflat la putere; o legitimitate constituţională, în calitate de preşedinte al ţării; o legitimitate charismatică, ca fondator al statului croat în perioada 1991-1999. După moartea lui Tito, în anii ’80, Franjo Tudjman, fost general în armata partizanilor din timpul celui de-al doilea război mondial, disident în timpul lui Tito, pentru că se pronunţase pentru independenţa Croaţiei, a fondat Comunitatea Democratică Croată (HDZ). Acest partid nu întrunea iniţial caracteristicile unui partid politic clasic, întrucât el nu era foarte bine structurat ideologic, în raport cu peisajul politic existent, ci era mai mult o mişcare politică care reunise paliere variate ale societăţii croate. Această mişcare politică depăşise divizarea stânga/dreapta, având ca obiectiv principal crearea statului croat. În primăvara anului 1990, acest partid a obţinut la primele alegeri democratice majoritatea voturilor, deţinând 205 mandate în parlament (din totalul de 350 mandate).

2. Un sistem politic autoritarist

Când Franjo Tudjman a fost ales preşedinte al ţării, legitimitatea sa a fost recunoscută şi întărită de noua Constituţie, adoptată la 22 decembrie 1990, care i-a oferit puteri lărgite asemănătoare preşedintelui din Franţa sau SUA. Alegerile au confirmat, de asemenea, popularitatea lui Franjo Tudjman în rândul societăţii croate care îl percepea ca pe un disident anticomunist. Acest suport popular l-a transformat în “fondatorul statului”, “părintele naţiunii”, iar partidul condus de el a fost privit ca partidul care a reuşit să obţină independenţa statului, pe care, acum, era abilitat să-l construiască. S-au constituit astfel premisele constituirii unui “partid-stat”, deşi existaseră şi alte forţe politice antrenate în mişcarea pentru independenţa Croaţiei (Partidul Socio-Liberal condus de Drazen Budisa, partidele de extremă dreapta, mai ales Partidul Dreptăţii (HSP). În interiorul partidului se manifestau însă tendinţe diferite, moderate sau radicale, dat fiind suportul social foarte larg şi variat al acestuia. Marginalizarea foştilor comunişti (SKH-SDP), ca şi slaba activitate a celorlalte partide, au făcut posibilă preluarea conducerii principalelor instituţii politice de către reprezentanţii partidului aflat la putere.

Aceste particularităţi ale sistemului politic croat au determinat conservarea unor accente de autoritarism, specifice regimului politic anterior, caracterizat ca un sistem politic tip partid unic. În acest context, separarea puterilor în stat era relativă, membrii partidului aflat la conducere au fost numiţi în funcţii importante, elemente care au afectat independenţa instituţională şi au făcut posibilă generalizarea unui comportament politic autoritar. Noua armată croată a suportat aceeaşi influenţă politică majoră, acest lucru având consecinţe importante pe termen lung. În interiorul ei s-au manifestat, de asemenea, şi importante clivaje ideologice şi regionale care au dus la manifestarea unor disensiuni, ţinute însă sub control de autoritatea puternică a lui Franjo Tudjman. În acest context, monopolul politic s-a extins şi asupra mijloacelor de comunicare în masă care au susţinut mesajul că partidul aflat la putere era singura forţă politică capabilă a conduce destinele Croaţiei.

Analiştii au apreciat că acest control personal pe care preşedintele Franjo Tudjman îl avea asupra armatei, caracterul autoritar al sistemului civilo-militar, politizarea armatei, controlul strict asupra bugetului militar au caracterizat regimul politic în perioada 1990-1999.

După moartea lui Franjo Tudjman, în 1999, influenţa armatei asupra politicului, mai ales asupra procesului desfăşurării alegerilor anticipate din anul 2000, s-a diminuat considerabil, ceea ce a făcut posibilă alternanţa politică prin înfrângerea partidului politic aflat la putere. Forţele moderate din armată au contribuit la schimbarea paşnică a puterii politice din Croaţia, marcând începutul procesului depolitizării armatei şi al schimbării caracteristicilor sistemului politic în ansamblul lui (vezi Anexa).

Acest proces de schimbare a întâmpinat deseori rezistenţe, mai ales din partea partidului lui Tudjman care, în ultima perioadă, se radicalizase, dobândind accente naţionaliste, xenofobe.

1.3. O schimbare politică necesară

Alegerile legislative anticipate, desfăşurate în luna ianuarie 2000, au constituit prilejul realizării schimbării politice necesare societăţii croate, prin victoria forţelor politice care se opuseseră regimului Tudjman. În luna februarie 2000, s-au desfăşurat şi alegerile prezidenţiale, în care candidatul opoziţiei, Stjepan Mesic, a fost ales cu 56,2% din voturi. Numirea noului ministru al apărării, Jozo Rados, din partea Partidului Social-Liberal, membru al noii coaliţii guvernamentale, a constituit semnalul schimbării, al realizării unui control democratic autentic asupra forţelor armate.

În discursul ţinut la Dubrovnik, în iunie 2001, noul ministru al apărării explica faptul că, în acel moment, noul context politic şi de securitate impunea schimbarea strategiei anterioare, justificate de desfăşurarea unor operaţiuni militare pentru apărarea independenţei şi integrităţii teritoriale a Croaţiei, ceea ce a fost definit ca nu “război patriotic”. Noul guvern avea să urmărească în mod special relaţiile civilo-militare sprijinind controlul parlamentar al apărării, încercând să îmbunătăţească relaţia dintre Ministerul Apărării şi media.

Noua coaliţie guvernamentală, formată din 6 partide, a fost însă marcată de numeroase tensiuni existente între aceste partide (mai ales între preşedinte şi Drazen Budisa, candidat la preşedinţie din partea Partidului Social-Liberal). În numeroase situaţii, influenţa preşedintelui Republicii asupra armatei şi cea a ministrului apărării s-au confruntat, ceea ce a împiedicat eliminarea influenţei politice asupra armatei. Dezbaterile din jurul proiectului de lege referitor la apărare au pus în evidenţă aceste tensiuni (mai ales cele legate de dreptul preşedintelui de a destitui ministrul apărării, atunci când acesta nu se supune ordinelor date de preşedinte şefului statului-major al armatei). În acelaşi timp, o parte a armatei a rămas fidelă fostului partid al lui Franjo Tudjman (HDZ) şi a protestat împotriva noii conduceri a armatei şi împotriva preşedintelui (în septembrie 2000, a fost adresată o scrisoare deschisă şi de protest, semnată de veteranii “războiului patriotic”). Imediat, preşedintele ţării a semnat un decret prin care i-a trimis în retragere, prin pensionare, pe cei 7 generali semnatari ai scrisorii . Punerea sub acuzare de către Tribunalul de la Haga a unor foşti generali de armată din perioada 1991-1995 a declanşat de asemenea reacţii de protest şi manifestaţii de stradă (exemplu, cazul generalului Mirko Norac, episodul de la cazarma Dracevac, etc.). În acest context, procesul restructurării armatei a declanşat noi tensiuni sociale (în anul 2001, aproape 2000 de oameni au părăsit instituţiile armatei), în situaţia în care, în 2001, şomajul atinsese în Croaţia, rata de 22% din populaţia activă a ţării.

O influenţă decisivă asupra evoluţiei societăţii croate a avut-o Tribunalul Penal Internaţional de la Haga, pentru crime de război, cu privire la ex-Iugoslavia (TPIY), creat în 1993, care a inculpat generali croaţi, cum ar fi Ŕnte Gotovina şi Rahim Ademi. Aceste acuzaţii au incendiat opinia publică din Croaţia care a considerat războiul un război de apărare împotriva agresiunii sârbe şi muntenegrene. Inculparea a provocat în Croaţia o gravă criză politică, declanşată de acordul guvernului de a-i deferi justiţiei pe cei inculpaţi. Ca protest la această decizie, şi-au dat demisia numeroşi generali, în frunte cu ministrul apărării. Guvernul de coaliţie condus de Ivica Racan a cerut un vot de încredere parlamentului, vot care i-a fost acordat cu o majoritate confortabilă (93 la 36).

Reacţia guvernului croat la cererea Tribunalului Penal Internaţional pentru Iugoslavia se explică mai ales prin presiunea exercitată de instituţiile europe şi NATO, prin necesitatea de a obţine sprijinul financiar şi politic necesar Croaţiei, dar şi de nevoia ieşirii din izolarea politică pe plan internaţional.

Din 25 mai 2000, Croaţia şi-a manifestat intenţia de a deveni membră NATO, fiind participantă la programul Parteneriatul pentru pace (deşi ceruse acest lucru din 1998). SUA au cerut în repetate rânduri, în cadrul Consiliului Europei şi al OSCE, democratizarea accelerată a vieţii politice în Croaţia – prin schimbarea legii electorale, afirmarea libertăţii presei, limitarea sprijinului militar acordat comunităţilor croate din Bosnia Herţegovina.

Obiectivele strategice primordiale, aderarea la NATO şi integrarea în Uniunea Europeană au pus în prim plan problema transformării Croaţiei într-un stat democratic autentic – condiţie indispensabilă realizării acestor obiective majore.

2. COORDONATE ALE PROCESULUI INTEGRĂRII CROAŢIEI ÎN STRUCTURILE EURO-ATLANTICE

2.1. Principalele etape ale procesului integrării europene

După încheierea conflictului din Balcani, politica europeană pentru această zonă s-a desfăşurat în cadrul Procesului de Stabilizare şi Asociere (PSA). Ea a avut ca obiectiv sprijinirea celor 5 ţări din regiune (Serbia şi Muntenegru, FYROM, Bosnia-Herţegovina, Croaţia, Albania) în realizarea reformelor necesare aderării la Uniunea Europeană. Consiliul European de la Feira, care s-a desfăşurat în iunie 2000, a menţionat obiectivul Uniunii Europene de a integra cât mai curând posibil zona Balcanilor Occidentali în spaţiul politic şi economic european. În decembrie 2002, la Consiliul European de la Copenhaga s-a reafirmat această perspectivă, iar la Consiliul European de la Bruxelles, din martie 2003, s-a declarat oficial că viitorul ţărilor din această zonă este în cadrul Uniunii Europene. La summit-ul de la Salonic, din iunie 2003, Uniunea Europeană a propus impulsionarea acestui proces, îmbogăţirea mijloacelor de integrare a acestor ţări în spaţiul european. Documentele europene subliniau că, în procesul de reconstrucţie care se desfăşoară în aceste ţări, un rol esenţial are tranziţia politică şi economică, apropierea legislaţiei acestor ţări de dreptul comunitar, determinarea fiecărui guvern de a realiza aceste obiective. În acest sens, Uniunea Europeană a propus lansarea unor parteneriate cu aceste ţări, asemănătoare celor din procesul de preaderare şi o listă de măsuri obligatorii cu obiective precise de îndeplinit.

Pentru Croaţia, construcţia unui stat puternic, capabil a răspunde nevoilor cetăţenilor, punerea în aplicare a unei politici de cooperare eficace cu alte ţări din zonă şi cu Uniunea Europeană – au devenit priorităţi ale strategiei de integrare ale acestei ţări. În noul climat politic creat de schimbarea produsă de rezultatele alegerilor din anul 2000, relaţiile dintre Croaţia şi UE au progresat considerabil. Croaţia a semnat Acordul de stabilizare şi Asociere (SAA), în octombrie 2001. La sfârşitul anului 2001, Comisia Europeană a elaborat strategia de ţară pentru perioada 2002-2006, în care Croaţiei i s-a acordat asistenţă financiară în domenii precum întoarcerea refugiaţilor, dezvoltarea societăţii civile, comerţ, investiţii, coeziune socială, lupta împotriva corupţiei, reforma administraţiei, finanţe publice, mediu, etc. În Croaţia, se desfăşura, din octombrie 2001, Programul CARDS (Asistenţă Comunitară pentru Reconstrucţie, Dezvoltare şi Stabilizare), iar Biroul de asistenţă tehnică şi schimb de informaţii (TAIEX) a furnizat asistenţă pentru asimilarea acquis-ului comunitar. Pentru consolidarea statului de drept prin cooperarea în domeniul justiţiei şi afacerilor interne s-a urmărit participarea la programe europene în domeniu. Al doilea raport anual al Comisiei Europene, publicat în martie 2003, a recunoscut progresele realizate de această ţară, dar şi lacunele legate de funcţionarea instituţiilor publice, funcţionarea deficitară a statului de drept, problemele legate de criminalitatea organizată şi corupţie. În luna februarie 2003, Republica Croaţia a fost declarată oficial candidată la aderare, în urma derulării, într-un ritm mai rapid decât cel prevăzut, a Acordului de Stabilizare şi Asociere. Cu acest prilej, Croaţia, prin discursul primului ministru Ivica Racan, a exprimat hotărârea de a reuşi aderarea ţării sale în anul 2007, începând negocierile în 2004. În acest sens, s-a precizat că statutul de candidat la aderare va permite accelerarea reformelor în vederea realizării criteriilor politice, economice, juridice şi instituţionale de la Copenhaga. În acest nou context, Croaţia a subliniat angajamentul că îşi va consolida rolul şi contribuţia în menţinerea cooperării şi stabilităţii în Europa de Sud-Est, atât în interesul Croaţiei cât şi al Uniunii Europene. Reprezentanţii europeni au menţionat că recunoaşterea candidaturii Croaţiei la aderarea la UE a fost rezultatul progreselor înregistrate de Croaţia în domeniul politic, economic, legislativ şi instituţional care au sporit gradul de stabilitate politică şi instituţională. Un rol major a avut întărirea democraţiei, statului de drept, protejarea drepturilor omului şi mai ales creşterea susţinută a economiei. Din punct de vedere politic, guvernul croat a pus în aplicare o nouă lege asupra drepturilor minorităţilor, legea radio-televiziunii publice, adoptate în februarie 2003, care garanta independenţa acestui serviciu public, legea referitoare la media electronice. Guvernul croat a asigurat Tribunalul Penal Internaţional pentru ex-Iugoslavia că va coopera pentru liberul acces la documente, că va răspunde cererilor Tribunalului. În noiembrie 2002, a fost adoptat proiectul de reformă a justiţiei care a definit şi identificat coordonatele, obiectivele, măsurile concrete şi instituţiile care vor contribui la dezvoltarea noului sistem judiciar şi la respectul statului de drept. Pe plan intern, Croaţia a realizat reforma forţelor de poliţie, înregistrând progrese în domeniul controlului frontierelor, luptei contra crimei organizate şi corupţiei, traficului de droguri şi a reducerii imigraţiei clandestine. Referitor la întoarcerea refugiaţilor, Croaţia a reuşit, din cei 300.000 cetăţeni croaţi refugiaţi, să permită întoarcerea a 98.000 cetăţeni de origine sârbă, cărora li s-au restituit bunurile. Situaţia restului refugiaţilor va fi rezolvată până în anul 2004. Pe planul cooperării regionale, Croaţia a dezvoltat relaţii politice şi economice bilaterale cu Serbia-Muntenegru şi Bosnia-Herţegovina, printr-un acord de liber-schimb, prin rezolvarea litigiilor frontaliere şi prin intensificarea dialogului politic. În domeniul armonizării legislative, în anul 2002, au fost adoptate 54 de noi legi, iar alte 83 legi vor fi adoptate până la sfârşitul anului 2003. În 2002, domeniile în care a fost realizată armonizarea legislativă au fost cele ale pieţei, finanţelor, sistemului bancar, dreptului comercial, dreptul concurenţei, protecţia proprietăţii intelectuale. Parlamentul croat a pregătit o procedură specială care a permis simplificarea adoptării acestor legi, astfel încât, la sfârşitul anului 2003, să fie realizat în proporţie de 80% procesul armonizării legislative. Aplicarea Acordului de Stabilizare şi Asociere a dus la ameliorarea constantă a eficacităţii administrative şi instituţionale, la modernizarea administraţiei publice care avea deja, din 2001, un nivel superior celorlalte state din regiune. Din punct de vedere economic, Croaţia manifestă un grad ridicat de stabilitate macro-economică şi un ritm de creştere economică deosebit şi constant (aproximativ 4,5% anual). În 2003, deficitul bugetar a fost de 5% din PIB, iar rata inflaţiei a fost scăzută. Prin semnarea Acordului de Asociere şi Stabilizare cu Uniunea Europeană, Croaţia a întreprins un demers profund de pregătire în vederea integrării europene. Aderarea la Asociaţia Central-Europeană de Liber-Schimb (ACELE), realizată în decembrie 2002, i-a permis, de asemenea, liberalizarea comerţului cu ţări din această zonă. 

Conform datelor prezentate de Comisia Europeană, în anul 2001, Croaţia avea Produsul intern brut de 36,1 miliarde dolari (iar PIB/cap de locuitor de 5.140 euro). Industria reprezinta 20% din produsul intern brut, nivel apropiat de ţările europene şi un ritm de creştere al producţiei industriale de 6%. Ponderea principală o deţine industria agro-alimentară, cea petrolieră şi chimică, hârtie şi editare, construcţia navală, metalurgie şi industria de produse electrice. Bunurile industriale reprezintă 95% din exporturi, industria reprezintă cea mai importantă ramură a economiei croate. Producţia agricolă (20,2% din PIB) acoperă nevoile populaţiei, iar produsele viticole şi de prelucrare a cărnii sunt renumite în lumea întreagă. Turismul este o ramură economică tradiţională, iar în 2001, ea a avut o creştere de 10%, previziunile fiind la fel de optimiste. Coasta Dalmaţiei, cele 1.000 de insule, cele 8 parcuri naţionale, monumentele istorice, sunt obiective turistice de mare interes care au permis dezvoltarea tuturor formelor de turism (nautic, de afaceri, ecologic, de vânătoare, turismul la fermă, etc.). În 2001, numărul total al turiştilor a fost de 7,8 milioane (din care majoritatea au fost germani, italieni, austrieci, cehi, sloveni, etc.).

Investiţiile străine în Croaţia, din perioada 1993-2001, au atins nivelul de aproximativ 7 miliarde euro (locul I Austria 26,9%, urmată de Germania 25,5%, SUA 17,9%, Luxemburg 5,5%, Olanda 3,5%, etc.) mai ales în servicii financiare 20%, telecomunicaţii 22%, industria farmaceutică 18%, etc. În Croaţia, elementele importante ale realizării reformei au fost privatizarea şi restructurarea economiei (mai ales privatizarea turismului, serviciilor de distribuire a gazelor, electricităţii, companiile de transport, companiile de telecomunicaţii, etc.).

Analiştii apreciază că această reformă profundă, de mare amploare a fost cea mai importantă din istoria ţării.

2. Consolidarea sistemului politic croat în jurul obiectivului politic fundamental: integrarea europeană 

Din anul 2000, Croaţia a lansat un Program "de apropiere a noii Croaţii de Europa”, prin care s-a încercat adaptarea economiei şi societăţii croate la normele Uniunii Europene. Obiectivul prioritar al politicii guvernului croat a fost asigurarea ritmului reformelor şi al negocierilor de aderare pentru realizarea proiectului european, lărgind astfel spaţiul de securitate şi prosperitate către Europa de Sud-Est. 

După alternanţa la guvernare realizată în anul 2000, guvernul condus de social-democraţi a accelerat ritmul reformei, iar Programul naţional pentru Uniunea Europeană a avut ca obiective fundamentale integrarea în UE şi NATO a Croaţiei, care aparţine şi a aparţinut din punct de vedere geografic, istoric şi cultural Europei. În acest context, Croaţia s-a manifestat activ în cadrul unor organizaţii regionale, precum iniţiativa Central-Europeană (ICE), Pactul de stabilitate afirmându-şi rolul său economic şi politic. Depăşind momentele critice legate de desfăşurarea conflictului din anii ’90, Croaţia a încercat să devină un actor principal al reconstrucţiei şi păcii în această zonă.

Încheierea Acordurilor cu Banca Mondială şi cu Fondul Monetar Internaţional a constituit o bază solidă pentru recunoaşterea de către Comisia Europeană a capacităţilor economiei croate de a se integra sistemului economic european.

În iunie 2003, Croaţia a primit chestionarul pentru ţările candidate, plus 4.000 de pagini anexe, iar în 9 octombrie 2003, a fost înaintat un document de 3.000 de pagini în care se aflau răspunsurile pentru domeniile politic, economic, legislativ, urmând ca în termen de 6 luni, Comisia să se pronunţe asupra capacităţii ţării de a se integra în UE.

Consolidarea sistemului politic croat a făcut parte din procesul democratizării profunde a societăţii croate, întârziat de războiul din 1991. Noul guvern a reuşit să convingă opinia publică croată, altfel foarte reticentă, că este necesară colaborarea cu Tribunalul Penal Internaţional de la Haga, inculparea croaţilor vinovaţi de crime de război – cele mai bune mijloace pentru a reface imaginea ţării şi de a încheia o pagină regretabilă a istoriei sale. Istoria recentă a Croaţiei, marcată de un profund sentiment naţionalist, a impus în mod necesar transformarea Croaţiei într-o ţară pacifistă şi pacificată. Războiul a avut consecinţe materiale şi sociale dezastruoase, iar în procesul de tranziţie a trebuit să se realizeze simultan reconstrucţia ţării, întoarcerea refugiaţilor şi modernizarea societăţii . 

Alegerile parlamentare desfăşurate la 31 ianuarie 2000 au înlocuit vechiul guvern autoritar croat cu un guvern de coaliţie care a încercat reînnoirea sistemului politic croat. Alegerea noului preşedinte al ţării, Stipe Mesic, a completat acest reviriment politic realizat în mod paşnic.

Summit-ul de la Zagreb, desfăşurat în noiembrie 2000, a constituit pentru Croaţia momentul relansării procesului integrării europene. În acest context, întreaga clasă politică croată a fost în unanimitate de acord cu obiectivul integrării accelerate în Uniunea Europeană. În 18 decembrie 2002, parlamentul croat a votat în unanimitate o rezoluţie prin care Croaţia formula oficial cererea de aderare la UE. Scena politică, media, toate instituţiile au fost cuprinse în acest amplu proces de mobilizare în vederea aderării şi ele au fost susţinute de o opinie publică foarte favorabilă. Analiştii au apreciat că, iniţial, instituţiile europene au fost rezervate datorită timpului limitat aflat la dispoziţie pentru realizarea timing-ului, a procedurilor complexe şi mai ales datorită dificultăţilor politice manifestate anterior. Determinarea puternică şi claritatea obiectivelor au produs o surpriză care a dus la primirea chestionarului din partea Comisiei Europene. Această reuşită croată a fost susţinută de ţările vecine care şi-au manifestat astfel solidaritatea reciprocă şi speranţa într-o dinamică favorabilă într-o regiune ce părea condamnată de istorie. Un element esenţial al acestei reuşite l-a constituit asigurarea securităţii şi stabilităţii politice în Croaţia, relaţiile de bună vecinătate, cooperare şi prietenie cu ţările din zonă. Demn de remarcat este faptul că toate partidele politice croate s-au angajat în acest amplu proces, declarând ca obiectiv fundamental al programelor electorale – integrarea euro-atlantică. Principalul partid de opoziţie, Comunitatea democratică, cu orientare naţionalistă, a declarat că va încerca să împlinească acest obiectiv politic, mai rapid, în condiţii mult mai bune decât fostul guvern social-democrat. Înainte de alegeri, sondajele de opinie atestau echilibrul de forţe dintre social-democraţii reformişti şi naţionalişti. Scena politică croată a fost astfel caracterizată de o mobilizare politică fără precedent, care a consolidat sistemul democratic croat. Candidatura Croaţiei la UE a angajat în mod responsabil forţele politice croate care au reuşit să ajungă la o unanimitate politică în raport cu acest obiectiv politic prioritar. 

3. ALEGERILE LEGISLATIVE DIN 23 NOIEMBRIE 2003 – ETAPĂ IMPORTANTĂ A EVOLUŢIEI SOCIETĂŢII CROATE

3.1. Caracteristici ale peisajului politic preelectoral 

Înaintea desfăşurării alegerilor legislative din 23 noiembrie 2003, scena politică croată era dispusă în jurul celor două axe politice principale: formaţiunile politice de centru-stânga, grupate în jurul Partidului Social-Democrat şi formaţiunile politice naţionaliste, conduse de Comunitatea Democratică Croată. 

Principalele forţe politice de centru-stânga au fost reprezentate de Partidul Social-Democrat (SDP) – partid de centru-stânga care aparţine Internaţionalei Socialiste. Partidul Social-Democrat Croat s-a format şi a evoluat în cadrul democraţiei sociale de tip european, fiind întemeiat în 1894, ca expresie a dorinţei de libertate socială a poporului croat. Continuator al tradiţiei antifasciste a acestui partid, actualul partid social-democrat a încercat să accentueze linia sa politică deschisă, tolerantă. Acest partid a fost urmaşul Ligii comuniste croate care a activat în perioada comunistă. În perioada în care la conducerea ţării s-a aflat Franjo Tudjman, Partidul Social-Democrat s-a opus vehement politicii naţionaliste promovate de guvern.

Apariţia sa pe scena politică croată, în anul 1990, a fost prilejul mobilizării aripii reformiste a Ligii comuniste şi a unirii cu social-democraţii din partid. Partidul Social Democrat a încercat să promoveze valorile şi experienţa social democraţiei europene: respectul individualităţii, al libertăţii şi protecţiei sociale, asigurarea drepturilor la sănătate, educaţie, muncă, realizarea egalităţii sociale şi naţionale a tuturor cetăţenilor croaţi, dezvoltarea unei societăţi pluraliste, drepte şi caracterizată de solidaritate socială. La a 8-a Convenţie a Partidului Social Democrat, a fost adoptată o Declaraţie în care se reafirmau aceste valori, precum şi decizia de a întări şi moderniza partidul, de a-şi asuma răspunderea de a răspunde marilor provocări contemporane: insecuritatea socială, stagnarea economică, creşterea şomajului, asigurarea unei economii libere de piaţă, lupta împotriva corupţiei, controlul democratic al instituţiilor, acţiunea comună cu societatea civilă, sindicate, etc. În document se preciza încadrarea fermă pe linia politicii menite a asigura bunăstarea şi beneficii pentru majoritatea populaţiei. Un obiectiv politic esenţial este, de asemenea, încurajarea participării tuturor indivizilor, familiilor, firmelor, ONG-urilor, a instituţiilor la dezvoltarea statului şi societăţii croate. Această dezvoltare spectaculoasă va trebui să fie realizată în spiritul solidarităţii, toleranţei, transparenţei, dreptăţii, combătând intens corupţia, crima organizată care erodează instituţiile statului.

După alegerile din 2000, coaliţia guvernamentală a fost formată din Partidul Social-Democrat, alături de care s-a aflat Partidul Ţărănesc Croat (HSS), urmaş al Partidului republican ţărănesc, fondat în 1904, activ pe scena politică iugoslavă între 1919-1941. În perioada comunistă acest partid a funcţionat în exil, reapărând oficial în 1989. Din 1994, partidul este condus de Zlatko Tomcic care, în anul 2000, a fost numit preşedintele Parlamentului. Partid de orientare conservatoare, dar cu accente sociale şi catolice, Partidul Ţărănesc Croat are statut de observator în cadrul Uniunii Democrat-Creştine Europene.

În aceeaşi coaliţie aflată la guvernare, în perioada 2000-2003, s-a plasat şi formaţiunea politică Libra, partid al independenţilor liberali. Acest partid de centru a fost creat în 2002 de J. Rados şi de G. Granic, vechi membri ai Partidului Social-Liberal, pe care l-au părăsit datorită politicii sale prea naţionaliste. Alianţa Croaţilor din zona montană şi litoral (PGS), este un partid regional înfiinţat la Rijeka, în 1990, sub numele de Forumul democratic de la Rijeka. El regrupează cetăţenii croaţi de diverse naţionalităţi, promovând spiritul tolerant, depăşind astfel zona Rijeka. În perioada 2000-2003 el s-a aflat la guvernare alături de social-democraţi şi de Partidul Croaţilor din Slavonia şi Baranya, un alt partid regional, înfiinţat la Osijek.

Un partid regionalist, Dieta Democrată din Istria (IDS-DDI), înfiinţat în 1990, apără specificitatea multietnică a acestei regiuni. El promovează cooperarea activă cu regiunile vecine din Italia şi Slovenia. Această formaţiune politică care avea 4 deputaţi în parlament, a părăsit, în iunie 2001, coaliţia de guvernare.

În cadrul acestei coaliţii, a activat şi Partidul Liberal (LS), partid politic de orientare liberală, de stânga, creat în 1998 de disidenţii din Partidul Social-Liberal.

Partidul Poporului Croat, este un alt partid al coaliţiei, un partid de stânga, fondat în 1990. Preşedinta acestui partid este Vesna Pusic, iar vicepreşedinte a fost STIPE MESIC, actualul preşedinte al Croaţiei.

Partidele politice de centru-dreapta aflate în opoziţie în perioada 2000-2003, au fost reprezentate de Partidul Social-Liberal (HSLS), partid de centru-dreapta ce aparţine Internaţionalei liberale. Orientarea politică a acestui partid a alunecat spre dreapta şi a provocat, la începutul lunii iulie, demisia guvernului I. Racan, suspendând sprijinul acordat, în 2000, social-democraţilor. Acest partid a fost foarte reticent faţă de colaborarea guvernului croat cu Tribunalul Internaţional de la Haga. Aripa sa naţionalistă, condusă de Drazen Budisa, este actualmente dominantă în partid, apropiindu-se astfel de Comunitatea Democratică Croată (HDZ).

Uniunea Social-Democrată (DSU) este o formaţiune politică cu caracter populist, fondată în 2003, de Zvonomir Zumac, un comerciant în domeniul petrolului şi armamentului, foarte controversat. Această formaţiune politică a promis în campania electorală o integrare mai rapidă în Uniunea Europeană, un control mai real al procesului de privatizare şi dublarea salariilor tuturor cetăţenilor croaţi.

Centrul Democratic (DC) este un partid de dreapta clasic care a fost fondat în octombrie 2000 de Mate Granic, fost ministru de externe în perioada preşedintelui Tudjman.

Partidul creştin-democrat din Medimurje este un partid regional cu orientare creştin-democrată.

Forţele politice de extremă dreapta sunt reprezentate în principal de Comunitatea Democratică Croată (HDZ), partid ultranaţionalist, condus anterior de Franjo Tudjman. Iniţial, partidul a avut o orientare politică de centru, dar în perioada războiului el s-a radicalizat. Aripa moderată a părăsit partidul, în anul 1994, pentru a protesta împotriva politicii duse de Franjo Tudjman în Bosnia, ca şi împotriva autoritarismului care caracteriza regimul. După alegerile din anul 2000, partidul a rămas puternic implantat în zonele Vukovar şi Krajina, reuşind să-şi refacă parţial imaginea în opinia publică croată. Deşi acest partid a fost avangarda luptei anticomuniste, ulterior în rândurile sale au pătruns foşti comunişti. Actualul preşedinte al partidului, Ivo Sanader, a încercat să atenueze linia ultranaţionalistă, promovând o orientare conservatoare proeuropeană, asemănătoare partidului din Germania (CSU). Partidul a continuat însă să fie principalul apărător al generalilor acuzaţi de crime de război, reuşind să redobândească popularitatea din anii ’90.

Partidul Croat al Dreptei (HSP) este un partid de orientare xenofobă, ale cărei forţe militare au înfruntat armata sârbă la Vukovar. El este urmaşul unui vechi partid naţionalist croat, fondat în 1861. Actualmente, este aliat Uniunii Creştine Democrate Croate (HKDU).

Blocul Croat este un partid naţionalist radical, fondat în septembrie 2002 de disidenţii proveniţi din Uniunea Democrată (HDZ), condusă de Ivic Pasalic.

Partidul Renaşterii Croaţiei (HIP) s-a înfiinţat în noiembrie 2000, ca o asociaţie, condusă de Miroslav Tudjman, fiul fostului preşedinte. El a devenit un partid, după succesul electoral obţinut la alegerile municipale desfăşurate la Zagreb, în anul 2001.

Pe scena politică croată activează, de asemenea, partide politice ale sârbilor, cum ar fi Partidul Democrat Sârb Autonom, partid fondat în 1995 de Voislav Stanimirovic pentru a apăra interesele minorităţii sârbe din Croaţia şi care activează alături de Partidul Poporului Sârb, partid fondat la Zagreb în 1991. Diversele minorităţi naţionale mai sunt reprezentate de Comunitatea democrată a ungurilor din Croaţia (DZMH), partidul independenţilor croaţi (HND) care apără drepturile minorităţilor din Croaţia. În afara parlamentului activează şi alte mici partide precum Partidul verde (partid ecologist), Mişcarea pentru drepturile omului (POL), ca şi organizaţia extremistă naţionalistă, apreciată ca teroristă, Fraternitatea Revoluţionară Croată – cu intensă activitate în anii 1960-1970 şi care în anul 2000 a ameninţat cu acte teroriste.

3.2. O campanie electorală echilibrată

Alegerile locale desfăşurate în mai 2001 au constituit un test electoral important şi au pus în evidenţă ascensiunea forţelor politice de opoziţie. Comunitatea Democratică Croată – HDZ a câştigat zone electorale importante, în condiţiile în care rata participării la vot a fost de 50%. La aceste alegeri, coaliţia majoritară formată din social-democraţi (PDS), Partidul Ţărănesc (HSS), Partidul Popular (HNS), Partidul Liberal (LS), partidele regionale din Primorje Slavonia-Baranya, Istria, au înregistrat un recul important datorită nemulţumirilor electoratului legate de rezultatele reformei şi de gestionarea relaţiei cu Tribunalul de la Haga.

În actuala campanie electorală, Partidul Social Democrat şi-a manifestat disponibilitatea de a realiza o coaliţie stabilă de guvernare cu alte forţe politice, de a coopera cu societatea civilă în procesul integrării Croaţiei în spaţiul european. În domeniul economic, programul său electoral şi-a propus menţinerea ritmului de creştere economică, promovarea tehnologiei avansate, a inovaţiilor, eliberarea economiei de birocraţia ineficientă. Un rol fundamental îl va avea investiţia în capitalul uman (educaţie, cercetare, cultură) pentru a spori competitivitatea acestuia pe piaţa mondială. Un alt obiectiv economic important a fost încurajarea dezvoltării sectorului privat şi continuarea privatizării, a pătrunderii capitalului străin în fiecare sector economic. Obiectivul fundamental al programului politic social-democrat a fost integrarea cât mai rapidă a Croaţiei în structurile euroatlantice şi afirmarea unui rol activ, într-o lume globală, durabilă. Uniunea Democratică Croată a promovat în campania electorală noua sa linie politică, lansată de preşedintele Ivo Sanader, ales la Convenţia de la Zagreb, din mai 2002. Urmând modelul modern al partidelor de dreapta europene, noul lider a încercat înnoirea partidului. Problema strategică a fost aceea a găsirii partidelor cu care această formaţiune politică putea să se coalizeze în alegerile legislative. Conform acestei strategii, au fost vizate mai ales partidele de centru, care ar echilibra imaginea extremistă naţionalistă a partidului pentru a putea fi perceput ca o alternativă la guvernare. În acest scop, principalul partid de opoziţie a încercat să limiteze acţiunea elementelor ultranaţionaliste din partid şi să se delimiteze de trecut.

În campania electorală, Comunitatea Democratică Croată a subliniat eşecurile guvernului aflat la conducerea Croaţiei în perioada 2000-2003, încercând să-şi ia revanşa politică, pe terenul uzurii politice suferite de social-democraţii aflaţi la guvernare. Efectul negativ al reformelor, scandalurile de corupţie legate de privatizări, rata şomajului, creşterea datoriei externe la 19 miliarde dolari – au constituit ţintele politice preferate de opoziţia croată.

Analiştii politici au apreciat că, în ultima perioadă, opoziţia a avut iniţiativa şi a impus ritmul confruntării electorale, bazându-se pe electoratul său tradiţional.

Comunitatea Democratică Croată a promis în campania sa electorală scăderea impozitelor, crearea de noi locuri de muncă, un sistem de sănătate mai performant şi alocaţii pentru vechii combatanţi, pentru mame, etc. Ea a declarat că va gestiona mai eficient economia, aducând prosperitatea cetăţenilor croaţi. În campania electorală ea a sprijinit posibilii aliaţi la guvernare (Partidul Social Liberal (HSLS) şi Centrul Democratic (DC), care au format o coaliţie pentru actualul scrutin.

Forumul Democratic Istria (IDS), principala forţă politică regională, a fost la guvernare în coaliţie, împreună cu Partidul Social-Democrat (SDP). În programul său politic s-au aflat problemele descentralizării şi regionalizării Croaţiei şi integrarea europeană. Preşedintele acestei formaţiuni, Ivan Jakovcic, a declarat, în campania electorală, că va continua colaborarea cu Partidul Social-Democrat la toate nivelele: local, regional şi naţional. Preocupări centrale ale acestei formaţiuni au fost, de asemenea, reforma în domeniul sănătăţii, justiţiei, reducerea şomajului în Istria (sub 5%), crearea unei Universităţi, rezolvarea unor probleme de infrastructură şi mai ales problemele culturale care au transformat Istria într-o regiune culturală renumită.

Conform unor sondaje de opinie, preşedintele Stive Mesic, era omul politic cel mai popular, având 57% susţinere, în timp ce primul ministru I. Racan beneficia de 29%.

Cercetătorii au precizat că analizele acestor rezultate arată că alegătorii croaţi nu doreau atât schimbarea puterii, cât a modelului de guvernare şi de luare a deciziilor în coaliţia guvernamentală. În concluzie, experţii au remarcat faptul că electoratul nu doreşte o schimbare radicală a guvernării.

În acest context, principalii candidaţi în alegeri au promis în campaniile lor electorale că vor continua reformele, îmbunătăţirea nivelului de viaţă şi aderarea ţării la Uniunea Europeană.

Mulţi analişti au apreciat campania electorală drept confuză şi dominată de naţionalişti care au profitat de atitudinea defensivă a social-democraţilor. Aceştia nu au reuşit să iniţieze un discurs electoral clar, care să evidenţieze succesele guvernului. Partenerii coaliţiei, mai ales Partidul Ţărănesc, s-au detaşat critic de guvern şi au iniţiat un dialog cu naţionaliştii. Pe de altă parte, partidele minorităţilor naţionale, care aveau în mod tradiţional o orientare de stânga, au fost constrânse, prin situaţia lor specifică, să păstreze o linie moderată care să le permită colaborarea viitoare cu orice partid aflat la putere.

Dacă primele alegeri libere din Croaţia, desfăşurate în 1990, aveau miza luptei anticomuniste, iar cele din 2000 au vizat alternanţa la putere, alegerile din 2003 s-au centrat pe problema posibilităţii revenirii la putere a Uniunii Democrate.

3.3. Rezultatele alegerilor legislative şi semnificaţia lor politică

La 23 noiembrie 2003, cei aproape 4,3 milioane cetăţeni croaţi au fost chemaţi la urne pentru a stabili noua configuraţie a Parlamentului croat (Sabor). Conform legii electorale, recent amendate, în aprilie 2003, celor 140 de mandate ale parlamentului monocameral, care corespund districtelor electorale, li se adaugă cele 8 mandate rezervate minorităţilor şi mandatele alocate diasporei. Constituţia croată nu permite depăşirea numărului de 160 de mandate în parlament. Alegerile legislative se desfăşoară conform unui scrutin proporţional, pe liste, repartizarea mandatelor făcându-se după metoda d’Hondt.

Conform datelor oficiale, rata participării la vot a fost de 66%, iar rezultatele alegerilor sunt următoarele: Comunitatea Democratică Croată (HDZ) a obţinut 62 mandate; Partidul Social-Democrat (SPD) – 43 mandate; Partidul Popular Croat (HSN) – 11 mandate; Partidul Ţărănesc Croat (HSS) – 9 mandate; Partidul Croat al Dreptei (HSP) – 7 mandate; Coaliţia Centrul Democratic/Partidul Social-Liberal – câte 3 mandate; Partidul Democrat Ţărănesc – 1 mandat; Partidul Pensionarilor – 3 mandate.

Partidele care reprezintă minoritatea sârbă vor deţine 3 mandate, în timp ce minoritatea maghiară va avea 1 mandat. Parlamentarul Furio Radin va reprezenta minoritatea italiană, Zdenko Cuhnil pe cea cehă şi slovacă; Nicola Mak va reprezenta minorităţile austriacă, bulgară, germană, polonă, rromă, română, rusă, turcă, ucraineană, vlahă şi evreiască, iar Semso Tankovic va reprezenta comunitatea de albanezi, bosniaci, muntenegreni, macedoneni şi sloveni.

Rezultatele alegerilor au pus în evidenţă victoria forţelor politice de dreapta şi înfrângerea fostei coaliţii guvernamentale de orientare centru-stânga. Miza electorală deosebită a alegerilor legislative din 2003 a fost determinată de faptul că noul guvern va avea sarcina de a realiza obiectivul politic major: integrarea Croaţiei în UE şi NATO.

Imediat după alegeri, liderul Comunităţii Democratice Croate, Ivo Sanader, a declarat că vrea ca ţara sa să intre în NATO în 2006, în Uniunea Europeană în 2007, şi a afirmat voinţa de a coopera deplin cu Tribunalul Penal Internaţional. În timpul campaniei electorale, această formaţiune politică a declarat că va rupe legătura cu linia dură naţionalistă care, în anii ‘90, a produs izolarea politică internaţională a Croaţiei. Liderul său, Ivo Sanader, a realizat în timpul campaniei electorale un turneu în principalele capitale europene, în care a dorit să obţină sprijinul partidelor europene de centru-dreapta. 

Imediat după alegeri, Uniunea Europeană şi-a exprimat speranţa că noii lideri naţionalişti ieşiţi victorioşi în alegeri vor continua reformele democratice necesare aderării acestei ţări la UE. Înaltul Reprezentant al Uniunii Europene pentru Politică Externă şi Securitate Comună, Javier Solana, a apreciat că “este extrem de important ca Croaţia să aibă un guvern care să fie hotărât să îndeplinească obligaţiile internaţionale asumate de această ţară şi să promoveze reformele politice şi economice”. Comisia Europeană s-a declarat gata să conlucreze cu viitorul guvern de dreapta al naţionaliştilor, dacă acesta va respecta promisiunile de a rupe cu trecutul extremist şi de a acţiona în direcţia reformelor şi agendei pro-europene. Una dintre cerinţele europene este legată de continuarea procesului de predare a criminalilor de război croaţi, militari sau civili, către Tribunalul Penal Internaţional pentru fosta Iugoslavie de la Haga.

Secretarul general al NATO, George Robertson, a declarat la Belgrad că “extremismul şi naţionalismul aparţin trecutului Balcanilor”. Referitor la rezultatele alegerilor legislative din Croaţia, el a afirmat că “noului guvern al Croaţiei, i se spune că naţionalismul şi extremismul aparţin trecutului Balcanilor şi nu au loc în viitorul acestei regiuni”. G. Robertson a spus că “dacă noul guvern condus de Comunitatea Democratică Croată este ceea ce afirmă că este, un guvern reformat şi european, noi suntem bucuroşi să îl primim în cadrul naţiunilor europene, dacă se va achita de obligaţiile internaţionale”.

Formaţiunea politică naţionalistă, câştigătoare în alegeri, a început deja negocierile pentru formarea unui guvern de coaliţie de centru-dreapta, care să aibă o majoritate parlamentară confortabilă (posibil 75 mandate). 

Alianţa de stânga formată în jurul Partidului Social-Democrat a obţinut în urma alegerilor 63 mandate, mai puţin cu 13 mandate faţă de legislativele din anul 2000. Cauzele înfrângerii suferite de coaliţia de centru-stânga au fost legate de faptul că aceasta nu a îndeplinit promisiunile electorale şi, mai ales, de luptele politice interne care au avut un efect negativ în rândul opiniei publice. La începutul guvernării, coaliţia promisese reformarea sistemului judiciar, pedepsirea actelor de corupţie şi controlul asupra procesului privatizării. Aceste promisiuni nu au fost realizate (şomajul şi datoria externă au rămas la nivele ridicate). La aceste nerealizări s-a adăugat atitudinea oscilantă a foştilor parteneri politici care au intrat în campania electorală, în afara acestei coaliţii. Chiar dacă Croaţia a fost admisă în rândul ţărilor democrate şi are mari şanse de a se integra în UE, populaţia a simţit prea puţin aceste schimbări în viaţa cotidiană. Reformele economice au impus închiderea a numeroase întreprinderi puţin rentabile. Comunitatea Democratică Croată a ştiut să exploateze electoral această stare de nemulţumire şi şi-a construit întoarcerea pe scena politică, cu noi lideri, noi energii, noi programe politice. Una din cauzele importante ale înfrângerii guvernului a fost corupţia care reprezintă una din gravele probleme cu care se confruntă Croaţia, ca dealtfel majoritatea ţărilor din regiune. Ultimele rapoarte internaţionale referitoare la corupţie, menţionează faptul că, în Croaţia, corupţia a rămas la un nivel stabil celui din perioada Tudjman. Procesele de corupţie au pus în evidenţă reţelele de influenţă existente în rândul fostei nomenclaturi şi instituţiile statului (cazul fiicei lui Franjo Tudjman, Nevenka Tudjman, implicată în instalarea centralelor telefonice în instituţiile guvernamentale, cazurile de corupţie din sistemul de sănătate existente datorită neaplicării legii conflictelor de interese, etc.). Toate aceste cazuri arată că problema corupţiei va rămâne o provocare şi pentru viitorul guvern croat. 

Primele partide politice clasate nu vor fi însă capabile să obţină singure majoritatea parlamentară, fiind nevoie de realizarea unor alianţe politice postelectorale. Rezultatele scrutinului vor depinde deci de aceste alianţe politice care se vor realiza după alegeri. Partenerii postelectorali cei mai siguri ai naţionaliştilor vor fi alianţa Partidul Social-Liberal-Centru Democratic (HSLS-DC), probabil, Partidul Croat al Dreptei (HSP), dar au loc negocieri şi cu Partidul Ţărănesc Croat. 

În acest context, analiştii apreciază că preşedintele Stipe Mesic va trebui să desemneze un prim-ministru capabil a dobândi încrederea Parlamentului şi de a realiza integrarea Croaţiei în structurile euroatlantice.

 

 

 

 

 

ANEXĂ

 

REZULTATELE ALEGERILOR LEGISLATIVE 

ÎN PERIOADA 1990-2000

 

	Partide politice
	1990
	1992
	1995
	1999
	2000

	
	%
	Mandate
	%
	Mandate
	%
	Mandate
	%
	Mandate
	%
	Mandate

	Partidul Social-Democrat (social-democrat)
	35,0
	20
	5,5
	6
	8,9
	10
	40,8
	47
	40,8
	47

	Partidul Social Liberal (liberal)
	-
	-
	17,7
	14
	11,6
	12
	11,6
	24
	
	24

	Comunitatea Democratică Croată (naţionalist)
	41,9
	55
	43,2
	85
	45,2
	75
	24,4
	46
	24,4
	46

	Partidul Ţărănesc (agrar, conservator)
	-
	-
	-
	-
	18,3
	10
	-
	-
	15,6
	16

	Adunarea Democratică Istria (regionalist)
	-
	-
	3,2
	6
	
	4
	-
	-
	
	4

	Partidul Popular (liberal)
	-
	-
	6,7
	6
	
	2
	-
	-
	
	2

	Partidul Liberal (liberal)
	-
	-
	-
	-
	-
	-
	-
	-
	
	2

	Partidul Dreptăţii (naţionalist)
	-
	-
	7,1
	5
	5,0
	4
	5,3
	4
	5,3
	5

	Uniunea Creştin-Democratică (creştin-democraţi)
	-
	-
	-
	-
	-
	1
	
	1

